Sewe op hoewe vasgetrek na trok verlate gevind isFoto: SAPD ŉ Verlate vragmotor het die polisie na ŉ hoewe in die noorde van Pretoria gelei waar ses mans en ŉ vrou in hegtenis geneem is vir die diefstal van farmaseutiese produkte. Polisiebeamptes van Akasia het Dinsdag op die toneel in Railway-straat in die Orchards-gebied afgekom waar werknemers van ŉ motoropsporingsmaatskappy by ŉ verlate vragmotor besig was. Volgens voorlopige ondersoek behoort die vragmotor aan ŉ farmaseutiese maatskappy en was dit na ŉ verskaffer onderweg om mediese voorraad af te lewer. Die motoropsporingsmaatskappy is in kennis gestel nadat die vragmotorbestuurder nie bereik kon word nie en vermoed is dat van die gemagtigde roete afgewyk is. Foto: SAPD Die polisie het nadat die vragmotor gevind is inligting begin opvolg wat hulle na ŉ hoewe in die Strydfontein-omgewing gelei het. Beamptes het hier op mediese voorraad afgekom wat glo van die vragmotor af gesteel is en sewe verdagtes is in hegtenis geneem. Die waarde van die produkte is nog nie vasgestel nie. Die verdagtes sal binnekort in die hof verskyn. Lt.genl. Elias Mawela, provinsiale polisiekommissaris, het gesê die verdagtes sal van dwarsboming van die gereg en die besit van gesteelde goedere aangekla word.